Tamaryn vier 1 jaar saam met haar sakeman-kêrel | Netwerk24
Deur Ané Van Zyl 08 Februarie 2020 10:53
Tamaryn Green, voormalige Mej. SA en 'n gekwalifiseerde dokter, het Donderdag op Instagram gesê sy en haar kêrel, Ze Nxumalo, is amptelik een jaar saam.
"Een jaar, hand aan hand saam met my gunstelingpersoon in die wêreld. Ek dank God dat Hy hom in my lewe ingebring het," het Green in haar inskrywing op Instagram gesê.
Tamaryn Green en haar kêrel van een jaar, Ze Nxumalo. Foto: Instagram/Tamaryn Green
Daarby is talle foto's van die paartjie geplaas, onder meer waar hulle die troue van voormalige Mej. Heelal, Demi-Leigh Nel-Peters, en Tim Tebow se troue bygewoon het.
Zesimdumise Ndwandwe Nxumalo, oftewel Ze, is 'n sakeman en entrepreneur van Johannesburg.
Hy het in 2010 by die privaatskool Kearsney College naby Durban gematrikuleer en 'n graad in regte aan die Universiteit van die Witwatersrand behaal. Hy is een van sewe kinders. Sy pa is 'n professor en sy ma ook 'n akademikus.
Green gee Nxumalo 'n soen op die wang.Foto: Instagram/Tamaryn Green
Nxumalo het die sakewêreld betree toe die Uber-app in 2013 in Suid-Afrika bekend gestel is. Volgens sy profiel op LinkedIn het hy het die potensiaal van groei in die vervoerbedryf raakgesien en het hy sy idee om in Uber te belê aan sy pa voorgelê, wat toe vir hom R10 000 geleen het.
Nxumalo het 'n maatskappy genaamd SMG Group genader en die handelaar oortuig om vir hom 'n motor te gee. Hy het dié motor vir Uber-ritte ingespan. Mettertyd het hy meer voertuie aangekoop en sy onderneming uitgebrei.
Hy is tans 'n adviseur by die SA Taxi-stigting en betrokke by Richmark Holdings, 'n beleggingsmaatskappy in Sandton.
Nxumalo het aan News24 gesê hy beskou pres. Cyril Ramaphosa en die sakeman Patrice Motsepe as rolmodelle. "Ek het baie respek vir hulle en dink ek kan ongelooflik baie by hulle leer."
Nxumalo was nie net saam met Green by die Tebows se troue nie, maar het ook verlede jaar hand aan hand by die Pink Polo by die Val de Vie-landgoed met haar rondgeloop, en ook 'n toespraak op haar 25ste verjaarsdagpartytjie gemaak.